ROZHODNUTIE KOMISIE
z 9. júna 2008,
ktorým sa stanovuje finančný príspevok Spoločenstva na výdavky vzniknuté v súvislosti s mimoriadnymi opatreniami prijatými na boj proti pseudomoru hydiny v Spojenom kráľovstve v roku 2005
[oznámené pod číslom K(2008) 2411]
(Iba anglické znenie je autentické)
(2008/428/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 4 ods. 2,
keďže:
(1)
V Spojenom kráľovstve sa v roku 2005 vyskytli ohniská pseudomoru hydiny. Výskyt tejto nákazy predstavoval závažné riziko pre populáciu hospodárskych zvierat v Spoločenstve.
(2)
S cieľom v čo najkratšom čase predísť rozšíreniu tejto nákazy a prispieť k jej eradikácii by sa Spoločenstvo malo finančne podieľať na oprávnených výdavkoch, ktoré príslušnému členskému štátu vznikli v súvislosti s mimoriadnymi opatreniami na boj proti tejto nákaze v zmysle rozhodnutia 90/424/EHS.
(3)
V rozhodnutí Komisie 2006/602/ES zo 6. septembra 2006 o finančnom príspevku Spoločenstva na eradikáciu pseudomoru hydiny v Spojenom kráľovstve v roku 2005 (2) sa udelil finančný príspevok predstavujúci 50 % výdavkov oprávnených na financovanie Spoločenstvom v súvislosti s implementáciou opatrení na boj proti tejto nákaze.
(4)
Podľa uvedeného rozhodnutia sa finančný príspevok Spoločenstva vypláca na základe žiadosti predloženej Spojeným kráľovstvom 11. júna 2007 a podkladov uvedených v článku 7 nariadenia Komisie (ES) č. 349/2005 z 28. februára 2005 stanovujúceho pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (3).
(5)
Vzhľadom na uvedené skutočnosti by sa mala teraz stanoviť celková výška finančného príspevku Spoločenstva na oprávnené výdavky, ktoré vznikli v súvislosti s eradikáciou pseudomoru hydiny v Spojenom kráľovstve v roku 2005.
(6)
Na základe výsledkov kontrol vykonaných Komisiou v súlade s veterinárnymi predpismi Spoločenstva a podmienkami poskytovania finančného príspevku Spoločenstva sa výdavky uvedené v predložených žiadostiach nemôžu v plnej výške uznať za oprávnené.
(7)
Zistenia Komisie, spôsob výpočtu oprávnených výdavkov a konečné závery boli Spojenému kráľovstvu oznámené listom z 21. decembra 2007.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Výška celkového finančného príspevku Spoločenstva na výdavky spojené s eradikáciou pseudomoru hydiny v Spojenom kráľovstve v roku 2005 podľa rozhodnutia 2006/602/ES sa stanovuje na 75 958,12 EUR.
Článok 2
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 9. júna 2008